แคว้นมากาดัน

**แคว้นมากาดัน** () เป็นหน่วยองค์ประกอบของสหพันธรัฐรัสเซีย (แคว้น) ตั้งอยู่ในภูมิภาครัสเซียตะวันออกไกลของประเทศ และเป็นส่วนหนึ่งของการบริหารเขตสหพันธ์ตะวันออกไกล แคว้นมากาดันมีประชากร 156,996 คนจากการสำรวจสำมะโนประชากร ค.ศ. 2010 ทำให้เป็นแคว้นที่มีประชากรน้อยที่สุดและหน่วยองค์ประกอบที่มีประชากรน้อยที่สุดเป็นอันดับสามในรัสเซีย

มากาดันเป็นเมืองที่ใหญ่ที่สุดและเมืองหลวงของแคว้นมากาดัน ชาวแคว้นส่วนใหญ่อาศัยอยู่ในเมืองแนวชายฝั่งมีสภาพอากาศที่รุนแรงน้อยกว่าพื้นที่ภายใน แม้ว่าทั้งคู่จะมีอากาศที่หนาวมากสำหรับละติจูดนี้

มีพรมแดนติดกับเขตปกครองตนเองชูคอตคาทางทิศเหนือ ดินแดนคัมชัตคาทางตะวันออก ดินแดนฮาบารอฟสค์ทางทิศใต้และสาธารณรัฐซาคาทางทิศตะวันตก เศรษฐกิจมีพื้นฐานมาจากการขุดเหมือง โดยเฉพาะอย่างยิ่ง ทอง, เงิน และโลหะนอกกลุ่มเหล็ก

## ประวัติ
แคว้นมากาดันถูกจัดตั้งขึ้นเมื่อวันที่ 3 ธันวาคม 1953 ในดินแดนที่ผู้คนนิยมเรียกว่าโคลึยมา (Kolyma) อันเนื่องมาจากการมีอยู่ของทรัพยากรดิบเป็นจำนวนมาก อาธิ แร่ทอง เงิน สังกะสี และทังสเตน เลยเป็นเหตุให้มีการพัฒนาโครงสร้างพื้นฐานในบริเวณนั้นเกิดขึ้น เช่นถนนหนทาง ที่อยู่อาศัย ในช่วงคริสต์ทศวรรษที่ 1930 ถึง 1940 ที่ซึ่งสร้างโดยองค์กร Dalstroy ก็ดี แรงงานบังคับก็ดี หลังจากการถึงแก่อสัญกรรมของสตาลิน องค์กร Dalstroy ก็ได้มีส่วนรับผิดชอบกับการพัฒนาโครงสร้างพื้นฐานหรือก่อสร้างในมากาดันเป็นเสียส่วนใหญ่

หลังจากนั้นเป็นต้นมา การใช้แรงงานที่มีการจ่ายค่าแรงได้มาแทนที่การใช้แรงงานแบบบังคับอย่างช้า ๆ อันเป็นผลพวงมาจากการขยายตัวทางเศรษฐกิจในมากาดานอย่างรวดเร็ว โดยเฉพาะการขุดทอง เป็นต้น

ชนพื้นเมืองที่อาศัยยอยู่บริเวณนั้นที่ซึ่งเดิมทีเคยทำมาหากินจากการประมงในทะเลทะเลโอค็อตสค์หรือการต้อนกวางเรนเดียร์ในหุบเขาริมแม่น้ำโคลึยมาได้รับความทุกข์ยากจากการอุตสาหกรรมวิวัฒน์ในบริเวณนั้น แต่อย่างไรก็ดี ชนพื้นเมืองเหล่านั้นก็ได้รับความช่วยเหลือจากองค์กรใหญ่ ๆ ณ บริเวณนั้นจนกระทั่งปี 1987 ตอนที่นโยบายเปเรสตรอยคาของรัฐบาลได้ออกมา ความช่วยเหลือต่าง ๆ ได้เริ่มที่จะหยุดชะงักลง เลยเป็นเหตุทำให้อาคารหรือโรงงานหลายแห่งเริ่มปิดตัวลงจนทำให้ผู้คนส่วนมากที่มีแหล่งรายได้จากการทำโรงงาน ณ ที่นั่นตกงาน

เขตปกครองตนเองชูคอตคาเคยเป็นส่วนหนึ่งของแคว้นมากาดันแต่ถูกแยกออกจากกันในปี 1991

เมื่อวันที่ 4 กรกฎาคม 1997 แคว้นมากาดัน ร่วมทั้งแคว้นเบรียนสค์ แคว้นเชเลียบินสค์ แคว้นซาราตอฟ และแคว้นโวลอกดา ได้ลงนามในข้อตกลงการกระจายอำนาจกับสหพันธรัฐรัสเซีย แต่ทว่าข้อตกลงนี้ได้ถูกยกเลิกในวันที่ 30 มกราคม 2002

## ลักษณะทางภูมิศาสตร์

แคว้นมากาดันปกคลุมไปด้วยทะเลทรายภูเขา, ทันดรา และป่าไทกา ทางตอนใต้ของแคว้นมีไม้เบิร์ช วิลโลว์ สน และต้นแอลเดอร์เจริญเติบโตอยู่อย่างน้อย

### สัตวชาติ
สัตว์ที่อาศัยอยู่ทางตอนใต้ของแคว้นมากาดันส่วนใหญ่มักจะมีแกะหิมะ กวางเรนเดียร์ กวางมูส และหมีสีน้ำตาล รวมทั้งมีนกกับเป็ดหลายสายพันธุ์อาศัยอยู่ในบริเวณแคว้นมากาดันด้วย น่านน้ำชายหาดของทะเลโอค็อตสค์อุดมไปด้วยปลาหลายชนิด บางครั้งสัตว์น้ำที่มีขนาดใหญ่บางตัว อาธิ วาฬหัวคันศร มีโอกาสที่จะปรากฎในบริเวณนั้นได้ รวมถึง ณ บริเวณนั้นเป็นแห่งประมงชั้นดีสำหรับปลาพอลล็อค เฮร์ริง ค็อด ปลาลิ้นหมาตาข้างขวา และแซลมอน รวมทั้งปูและหอยอีกด้วย

## เศรษฐกิจ

เศรษฐกิจขอแคว้นมากาดันมักจะขึ้นอยู่กับการทำเหมืองแร่ต่าง ๆ อาทิ ทองคำ เงิน และโลหะประเภทไม่ใช่เหล็กเป็นต้น ศูนย์กลางเศรษฐกิจของแคว้นคือเมืองมากาดันที่ซึ่งเป็นเมืองท่าที่ใหญ่ที่สุดในแคว้น การทำเกษตรกรรมในแคว้นเป็นสิ่งที่ไม่แพร่หลายเนื่องมาจากปัจจัยหลายประการโดยเฉพาะสภาพอากาศที่ไม่เอื้ออำนวย ในเดือนเมษายน 2014 รัฐบาลรัสเซียได้ร่างกฎหมายที่ทำการขยายเวลาของการมีอยู่ของเขตเศรษฐกิจพิเศษในแคว้นมากาดันไปถึงวันที่ 31 ธันวาคม 2025

### การทำเหมืองแร่
แคว้นมากาดันถือเป็นแหล่งทำเหมืองที่มีทรัพยากรมากที่สุดในโลก แร่ทองคำเป็นทรัพยากรหลักที่ได้มาจากการทำเหมืองในแคว้นนี้ อย่างไรก็ตาม การทำเหมืองแร่เงินและแร่ดีบุกกำลังจะถูกพัฒนาให้มีประสิทธิภาพสูงขึ้นในภายภาคหน้า อนึ่ง ในแคว้นมากาดันมีแหล่งแร่ทองกว่า 2,000 แห่ง แร่ดีบุก 100 แห่ง และแร่เงินอีก 48 แห่ง กระจัดกระจายอยู่ทั่วบริเวณ

ในปัจจุบัน การใช้ประโยชน์จากถ่านหินที่ขุดมาจากบริเวณแคว้นมากาดันเริ่มที่จะได้รับความนิยมอย่างมาก บริษัท East Mining Company ได้รายงานว่ามีจำนวนถ่านหินในแคว้นไม่น้อยกว่า 100 ล้านตัน หากมองถึงแผนระยะกลาง การขุดเจาะน้ำมันปิโตรเลียมและแก๊สธรรมชาติถือเป็นโอกาสที่ดีที่จะเพิ่มรายได้ให้กับแคว้นด้วยเช่นกัน

### การประมง
อุตสาหกรรมประมงในแคว้นมากาดันเป็นแหล่งที่มาของอาหารในแคว้นแหล่งเดียวและเป็นเศรษฐกิจที่มีขนาดใหญ่เป็นอันดับสองรองลงมาจากการทำเหมืองแร่ในแคว้น โดยมีพื้นที่ของทะเลโอฮ็อตสค์กว่า 600,000 ตารางกิโลเมตร (230,000 ตารางไมล์) ที่มีอาณาเขตติดกับแคว้นมากาดัน รวมทั้งมีความยาวชายหาดทะเลอยู่ที่ 15,900 กิโลเมตร (9,900 ไมล์) และชายหาดแม่น้ำอยู่ที่ 29,016 กิโลเมตร (18,030 ไมล์) ที่สามารถทำเศรษฐกิจได้ เรือประมงของบริษัทประมงต่าง ๆ ภายในแคว้นมักจะประกอบกิจการในบริเวณเขตเศรษฐกิจจำเพาะของน่านน้ำรัสเซีย เช่นทะเลโอค็อตสค์ ทะเลเบริง และทะเลญี่ปุ่นในบางครั้ง ปลาหลายชนิดที่ถูกจับได้ส่วนมากมาจากน่านน้ำชายฝั่ง เศรษฐกิจการประมงในแคว้นมักจะกระจุกตัวในเมืองมากาดัน โอลา ยัมสค์ และอีเวนสค์ สัตว์น้ำจำพวกปลาที่นำมาทำเศรษฐกิจที่สำคัญคือปลาพอลล็อค เฮร์ริง ค็อด ปลาลิ้นหมาตาข้างขวา นาวากา (ส่วนหนึ่งของตระกูลปลาค็อด) และปลาแซลมอนหลายชนิด อนึ่ง ปู หมึก กุ้ง และหอยฮเว็ลคยังเป็นสัตว์น้ำอีกหลายชนิดที่ถูกจับเพื่อการประมงด้วยเช่นกัน

### การเกษตร
เนื่องด้วยสภาพอากาศที่รุนแรงและไม่เอื่ออำนวย การเกษตรในแคว้นมากาดันยังคงเป็นส่วนที่ได้รับการพัฒนาน้อยที่สุดในภาคเศรษฐกิจของแคว้น เลยทำให้ผลิตภัณฑ์อาหารกว่าร้อยละ 50 จำเป็นที่จะต้องนำเข้ามาจากภายนอก นิคมการเกษตรที่มีอยู่ในแคว้นมักจะเป็นสถานประกอบการแปรรูปอาหารและฟาร์มต่าง ๆ โดยส่วนใหญ่ อนึ่ง การเลี้ยงกวางเรนเดียร์ การเลี้ยงสัตว์เพื่อขน การล่าสัตว์แบบดั้งเดิม การประมง และการดักจับสัตว์เพื่อขนยังคงพบเห็นได้ทั่วไป

### สถาณการณ์ปัจจุบัน
แม้นว่าแคว้นจะมีทรัพยากรณ์ทางธรรมชาติที่มากมาย เศรษฐกิจยังคงไม่เฟื่องฟูเท่าที่ควรเป็นในช่วงปีที่ผ่านมา สภาพอากาศที่รุนแรงและโครงสร้างพื้นฐานในแคว้นที่ยังไม่ได้รับการพัฒนาเป็นหนึ่งในปัจจัยสำคัญที่ทำให้สภาพเศรษฐกิจของแคว้นเป็นแบบดังกล่าว เนื่องด้วยการเปลี่ยนผ่านอย่างยากลำบากในช่วงการล่มสลายของสหภาพโซเวียตทำให้บริษัทหรือรัฐวิสาหกิจหลายบริษัทล่มสลายลงและประชากรของแคว้นได้ย้ายถิ่นฐานออก ในปัจจุบัน รัฐบาลได้มีความพยายามให้ต่างชาติเข้ามาลงทุนในแคว้นเพื่อให้การลงทุนดังกล่าวส่งผลต่อการพัฒนาแคว้นในทางที่ดี อย่างไรก็ตาม ในการเยี่ยมเยือนแคว้นมากาดันของปูตินเมื่อเดือนพฤศจิกายน 2005 ปูตินได้กล่าวถึงการสนับสนุนในการยืดหยุ่นการเก็บภาษีภายในแคว้นเพื่อทำให้เกิดการขุดแร่ทองที่มากขึ้น

## การปกครองส่วนท้องถิ่น

## ประชากร
**ประชากร**: 

**ข้อมูลทางสถิติที่สำคัญในปี 2024:**
*เกิด: 1,009 คน (7.6 คนต่อ 1,000 คน)
*เสียชีวิต: 1,689 คน (12.7 ต่อ 1,000 คน)

**อัตราการเกิดโดยรวม (2024):**

เด็ก 1.23 ต่อผู้หญิงหนึ่งคน

**การคาดหมายคงชีพ (2021):** 

โดยรวม — 67.41 ปี (ผู้ชาย — 62.48 ปี, ผู้หญิง — 72.51 ปี)

### องค์ประกอบทางชาติพันธุ์

### ลักษณะทางประชากรศาสตร์ตั้งแต่ปี 2006 เป็นต้นไป

แคว้นมากาดันเป็นหน่วยองค์ประกอบของสหพันธรัฐรัสเซียที่มีอัตราการลดลงของประชากรมากที่สุด ประชากรของแคว้นที่ซึ่งเคยมีกว่า 384,525 คนเมื่อปี 1991 ลดลงมาเหลือ 165,820 คนเมื่อวันที่ 1 มกราคม 2008 (อิงตามข้อมูลจากคณะกรรมการแห่งรัฐประจำสหพันธรัฐรัสเซียอันว่าด้วยสถิติ) คิดเป็นร้อยละสองต่อปี ประชากรในพื้นที่ชนบทลดลงจาก 59,151 คนจนเหลือเพียง 8,833 คนในปี 2008 คิดเป็นร้อยละสิบต่อปี หมู่บ้านทั้งหมู่บ้านได้ถูกปล่อยทิ้งร้างและประชากรในพื้นที่ชนบทของแต่ละเขตเริ่มที่จะหายไป ตัวอย่างที่เป็นประจักษ์ของปรากฏการณ์นี้สามารถพบเห็นได้ในพื้นที่ชนบทของเขตต่าง ๆ ที่มีสถาพอากาศอันโหดเหี้ยม อย่างเขตยาโกดินสกีที่มีประชากรลดลงจาก 13,843 คนในปี 1991 จนเหลือเพียง 445 คนเมื่อปี 2007 เขตออมซุกชันสกีลดลงจาก 1,301 คนจนเหลือเพียง 79 คน และเขตซูซูมันสกีที่ลดลงจาก 9,764 คนจนเหลือเพียง 116 คนเท่านั้น การย้ายถิ่นฐานออกจากแคว้นยังสามารถเห็นได้ชัดจากข้อเท็จจริงที่ว่าในกลุ่มอายุ 20-24 ปี มีผู้หญิงที่อาศัยอยู่ในพื้นที่ชนบทเพียง 66 คน เมื่อเทียบกับผู้ชาย 202 คน

ในปี 2021 อัตราการลดลงของประชากรยังอยู่ในอัตราที่ใกล้เคียงเดิม โดยมีประชากรรวมอยู่ที่ 139,000 คน แม้ว่าแคว้นมากาดันจะเป็นส่วนหนึ่งของโครงการการย้ายเข้ามาตั้งถิ่มฐานใหม่ในพื้นที่โดยครอบครัวชาวรัสเซียก็ตาม

### ศาสนา

ตามข้อมูลสำรวจเมื่อปี 2012 ประชากรร้อยละ 29.6 ของแคว้นมากาดันนับถือศาสนาคริสต์นิกายออร์ทอดอกซ์คริสตจักรรัสเซีย ร้อยละ 3 นับถือศาสนาคริสต์โดยทั่วไป ร้อยละ 3 นับถือศาสนาคริสต์นิกายออร์ทอดอกซ์ที่ขึ้นกับคริสต์จักรออร์ทอดอกซ์อื่น ๆ ร้อยละ 2 นับถือความเชื่อดั้งเดิมของชาวสลาฟและชนพื้นเมือง ร้อยละ 1 นับถือศาสนาอิสลาม ร้อยละ 1 เป็นผู้เชื่อเก่า ร้อยละ 23 เป็นผู้ธรรมในใจแต่ไม่นับถือศาสนา ร้อยละ 13 เป็นผู้ที่มีความเชื่ออเทวนิยมหรือไม่มีศาสนา และร้อยละ 20.4 ที่เหลือนับถือศาสนาอื่น ๆ หรือยังไม่มีการบันทึก

## เชิงอรรถและอ้างอิง

### เชิงอรรถ

### แหล่งที่มา

* Магаданская областная Дума. №218-ОЗ 28 декабря 2001 г. «Устав Магаданской области», в ред. Закона №2185-ОЗ от 14 июня 2017 г. «О принятии поправки к Уставу Магаданской области». Вступил в силу по истечении десяти дней со дня официального опубликования. Опубликован: "Магаданская правда", №201 (18919), 29 декабря 2001 г. (Magadan Oblast Duma. Law #218-OZ of December 28, 2001 *Charter of Magadan Oblast*, as amended by the Law #2185-OZ of June 14, 2017 *On Adopting an Amendment to the Charter of Magadan Oblast*. Effective as of the day ten days after the official publication date.).
* Президиум Верховного Совета СССР. Указ от 3 декабря 1953 г. «Об образовании Магаданской области». (Presidium of the Supreme Soviet of the USSR. Decree of December 3, 1953 *On Establishing Magadan Oblast*.).

## แหล่งข้อมูลอื่น

*  เว็บไซต์อย่างเป็นทางการของแคว้นมากาดัน
*  หนังสือพิมพ์ออนไลน์ ''Kommersant'': ข้อมูลองค์รวมของแคว้นมากาดัน

หมวดหมู่:เขตการปกครองของประเทศรัสเซีย